| *Akera bullata* |
| --- |
| Debuxo de *Akera bullata*
Cuncha de Akera bullataCuncha de *Akera bullata* |
| Clasificación científica |
| 

|  |  |
| --- | --- |
| Reino: | Animalia |
| Filo: | Mollusca |
| Clase: | Gastropoda |
| Subclase: | Heterobranchia |
| Infraclase: | Euthyneura |
| Orde: | Aplysiida |
| Superfamilia: | Akeroidea |
| Familia: | Akeridae |
| Xénero: | *Akera* |
| Especie: | ***A. bullata*** |

 |
| Nome binomial |
| ***Akera bullata***O. F. Müller, 1776 |
| Sinonimia |
| *Véxase o texto* |

***Akera bullata*** é unha especie de molusco gasterópodo da subclase dos heterobranquios, infraclase dos eutineuros, orde dos aplisíidos, superfamilia dos akeroideos e familia dos akéridos, integrada no seu único xénero, *Akera*.

Esta especie é o único representante europeo do xénero *Akera*.

Taxonomía
---------

### Descrición

A especie foi descrita en 1776 polo naturalista danés Otto Friedrich Müller, no seu traballo *Zoologiae Danicae Prodromus, seu Animalium Daniae et Norvegiae Indigenarum characteres, nomina, et synonyma imprimis popularium*.... Copenhagen. Ver en PDF

### Sinónimos

Ademais de polo nome actualmente válido, a especie coñeceuse tamén polos sinónimos:

* *Acera bullata* (O. F. Müller, 1776)
* *Acera bullata* var. *nana* Jeffreys, 1867
* *Acera elegans* Locard, 1886
* *Aceras elegans* Locard, 1886
* *Akera flexilis* T. Brown, 1844
* *Akera striatella* Lamarck, 1804
* *Bulla akera* Gmelin, 1791
* *Bulla elastica* Danilo & Sandri, 1856
* *Bulla farrani* Norman, 1890
* *Bulla fragilis* Lamarck, 1822
* *Bulla hanleyi* Adams A. in G. B. Sowerby II, 1850
* *Bulla norwegica* Bruguière, 1792
* *Bulla resiliens* Donovan, 1801
* *Eucampe donovani* Leach, 1847

Características
---------------

É un representante primitivo das lesmas de mar. É unha lesma grande, con cuncha. O seu corpo é alongado e está provisto de grandes lóbulos parapodiais (parápodos) que lle permiten nadar. Non ten tentáculos na cabeza. A cuncha, visíbel na parte traseira do animal, é ovalada, duns 40 mm de lonxitude, pero demasiado pequena para conter todo o seu corpo. Ten un característico devanado de 6 xiros. O manto remata na parte traseira, cun apéndice fino e longo que sobresae da cuncha. A parte dianteira do corpo do animal está destinada a escavar, e esta lesma pasa gran parte da súa vida enterrada na area ou na lama. De feito, só sae á superficie durante a época de cría.

O corpo ten unha cor que varía do gris ao alaranxado, con manchas brancas ou escuras. A súa cuncha, de cor branca ou marrón, é fráxil e lisa, de forma ovoide, co vértice truncado e o ápice apenas saínte, e con liñas de crecemento abundantes, a abertura é alongada, moi ancha xunto á base. Non é un nadador áxil. Usa os seus amplos parápodos, mantidos xuntos por un funil sobre a cabeza, para remar cando se perturba.

Distribución
------------

*Akera bullata* encóntrase no Atlántico, desde Noruega até as illas Canarias, e no Mediterráneo.

### Na ría de Vigo

Na ría de Vigo encontráronse espécimes vivos bastante abundantes no *lagoon* (lagoa costeira) das illas Cíes, na súa zona sur. Tamén en varios puntos do interior da ría. Aparece especialmente nas depuradoras de mexillóns en gran cantidade, e nas bateas.

Hábitat
-------

Vive sobre fondos de area ou lamacentos, principalmente nas praderías de zosteras, encontándose nos niveis infralitoral e circalitoral.

### Na ría de Vigo

Na ría de Vigo vive sobre fondos de lama con algas, desde pouca profundidade e en augas tranquilas, até fondos de 8 a 10 m.

Bioloxía
--------

### Nurtrición

É un animal herbívoro, equipado cunha rádula (cinta membranosa cuberta de dentículos quitinosos transversais), coa que raspa as plantas, alimentándose de fanerógamas mariñas dos xéneros *Zostera* e *Posidonia*.

### Reprodución

Durante o período de apareamento estas lesmas forman longas cadeas de individuos, o un tras do outro, que se arrastran polo fondo. No Mediterráneo o período de posta é de marzo a abril. Os ovos son como filamentos amarelos claros enredados coma os espaguetes. Aseméllanse aos ovos das borrachas pero son máis finos, menos voluminosos e de cor máis clara.

Notas
-----

1. 1 2 3  *Akera bullata* O. F. Müller, 1776 no WoRMS. Consultado o 16 de agosto de 2021.
2. 1 2 3 4  *Akera bullata* O. F. Müller, 1776 no GBIF. Consultado o 16 de agosto de 2021.
3. ↑  Rolán 1983, p. 288.
4. 1 2 3 4 5  Akera à bulle en Doris *(en francés)*.
5. 1 2 3  Rolán 1983, p. 289.
6. ↑  *Akera bullata* Müller, O.F. 1776 en *gastropods.com*.
7. ↑  *Akera bullata* O. F. Müller, 1776 en OBIS.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Akera bullata*** |

### Bibliografía

* Bouchet P. & Rocroi J. P. (2005): "Classification and nomenclator of gastropod families". *Malacologia* **47** (1-2): 1-397.
* Bouchet P. Rocroi J. P. Hausdorf B. Kaim A. Kano Y. Nützel A. Parkhaev P. Schrödl M. & Strong E. E. (2017): "Revised classification, nomenclator and typification of gastropod and monoplacophoran families". *Malacologia* **61** (1-2): 1-526.
* Rolán, E. (1983): *Moluscos de la ría de Vigo. I Gasterópodos*. *Thalassas. Revista de ciencias del mar*, Vol. 1, Nº 1 Anexo 1. ISBN 84-3089-578-4.

### Outros artigos

* Akeroideos
* Lista de gasterópodos de Galicia

|  |  |
| --- | --- |
| Control de autoridades | 
* Wd: Q3171204
* MAG: 2779141540

 |

|  |  |
| --- | --- |
| Identificadores taxonómicos | 
* DORIS: 517
* Dyntaxa: 218096
* EUNIS: 58734
* GBIF: 2297306
* iNaturalist: 482656
* IRMNG: 11190446
* ITIS: 78019
* NBN: NHMSYS0021056016
* NCBI: 71501
* SeaLifeBase: 8424
* TAXREF: 63551
* WoRMS: 138734
* ZooBank: ID

 |

|  |  |
| --- | --- |
| Identificadores | 
* UMLS: C1028724

 |